Komisija (Eurostat) datus publisko tūlīt pēc to validēšanas, un visa skaitliskā informācija ir pieejama Eurostat publiskajā datubāzē pēc viena mēneša no iesniegšanas termiņa. Nepieciešamības gadījumā datus jebkurā brīdī var labot.

Komisijai (Eurostat) nosūtītajos statistikas datos par izkrautajiem produktiem ir ļoti mazs skaits konfidenciālu mainīgo lielumu. Divas dalībvalstis 2016. gadā saskārās ar konfidencialitātes problēmām saistībā ar kāda zvejas kuģa darbību konkrētā zvejas apgabalā. Rezultātā ES kopējā rādītājā netika atklāts kopējais apjoms un vērtība. Tomēr konfidenciālu datu īpatsvars ES kopējos datos bija neliels, proti, attiecībā uz 2016. gadu tas veidoja tikai 1,5 % no kopējā to vērtību skaita, kuras par ES 28 dalībvalstīm tika darītas pieejamas Komisijas (Eurostat) publiskajā datubāzē.

3. SLOGS UN RENTABILITĀTE

Puse no datu sniedzējām dalībvalstīm apgalvoja, ka kopš iepriekšējā ziņojuma tajās ir uzlabojusies lietderība. Viena trešdaļa no šīm dalībvalstīm norādīja, ka tām ir izdevies samazināt slogu respondentiem, izmantojot lietotājiem vieglāk izmantojamas anketas vai vienkāršākas datu nosūtīšanas metodes.

ESS veica ar Eiropas statistikas datu apkopošanas procesu saistītā sloga un izmaksu analīzi. Septiņpadsmit dalībvalstis (no 23 dalībvalstīm, kuras iesniedz statistikas datus par izkrautajiem produktiem) iesūtīja datus, izsakot slogu pilnslodzes ekvivalentā (FTE). Turklāt trim dalībvalstīm, kuras statistikai varēja sniegt tikai kopēju rādītāju gan par nozvejotajiem, gan izkrautajiem zvejniecības produktiem, ar izkrauto zvejniecības produktu statistiku saistīto slogu aplēsa aptuveni puses apmērā no kopējā rādītāja. Sloga diapazons bija no 0,01 līdz 11 FTE, turklāt pusei to dalībvalstu, kuras sniedza rādītājus par slogu, tas bija mazāks par 0,25 FTE.

Septiņpadsmit valstis iesūtīja datus, kas ietvēra tiešās un netiešās izmaksas. To divu dalībvalstu gadījumā, kuras nevarēja nodalīt izmaksas, kas saistītas ar datu apkopošanu par nozveju, no izmaksām saistībā ar datu apkopošanu par izkrautajiem produktiem, izmaksas aplēsa aptuveni puses apmērā no kopējām izmaksām. Vidējās gada izmaksas, kas saistītas ar statistikas datu apkopošanu par izkrautajiem produktiem valsts līmenī, bija aptuveni 109 000 EUR uz valsti. Salīdzinot ar izkrauto produktu kopējo vērtību, izkrauto produktu datu apkopošanas kopējās izmaksas veidoja 0,08 % no šīs kopējās vērtības.

4. SECINĀJUMI

Pēdējos gados ir uzlabojies izkrauto produktu statistikas datu savlaicīgums, pilnīgums un konsekvence. Dalībvalstis sniedz uzticamu informāciju par ES izkrauto zvejniecības produktu daudzumu un vērtību un ļoti lietderīgus, detalizētus sugas līmeņa datus, ko var izmantot ES zivju tirgus analizēšanai.

Eurostat datu sniegšanas vadlīnijas ir palīdzējušas uzlabot izkrauto produktu datu konsekvenci. Paralēli tam valstu datu sniedzēju īstenotie pasākumi ir uzlabojuši datu pilnīgumu un savlaicīgumu.

Izkrauto produktu statistikas datu sagatavošanas izmaksas gadā vidēji bija 109 000 EUR uz dalībvalsti. Tomēr ar izkrauto produktu statistikas datu apkopošanu saistīto izmaksu vidējais īpatsvars izkrauto produktu kopējā ekonomiskajā vērtībā nepārsniedza 0,1 %.

5. IETEIKUMI

Valsts līmenī valstīm būtu jāturpina veicināt elektronisko anketu izmantošanu, jo tas palīdz uzlabot datu apkopošanas efektivitāti.

Sistemātiska procedūra datu salīdzināšanai ar citiem valsts līmeņa datiem uzlabotu datu konsekvenci. Arī validēšanas pārbaužu automatizācija palielinātu datu uzticamību.

Komisija (Eurostat) nemitīgi cenšas uzlabot Eiropas statistikas datu kvalitāti un pieejamību. Tāpat Komisija ir apņēmusies mazināt slogu, ar ko saskaras dalībvalstis un respondenti. Šajā nolūkā tā ir savā 2018. gada darba programmā iekļāvusi projektu, kas attiecas uz zivsaimniecības statistikas datu apkopošanas racionalizēšanu un vienkāršošanu. Šis projekts ietver izvērtējumu par zivsaimniecības (nozvejas, izkrauto produktu un akvakultūras) statistikas datiem, kurus pašlaik apkopo Eurostat. Izvērtējumu veiks saistībā ar vispārējiem zivsaimniecības datiem, ko apkopo citi Komisijas ģenerāldirektorāti un starptautiskās organizācijas. Tas būs ieguldījums stratēģijā, kuras mērķis ir panākt, lai Eurostat apkopotie zivsaimniecības statistikas dati būtu piemērotāki paredzētajam mērķim. Izvērtējumu pabeigs 2019. gada vasarā.